次韻劉殿院贈錢圃翁
作者：沈與求
朝代：宋

paragraphs: 少日從畦丁，頗悟園官理。
菘韭記春秋，蔬食聊爾耳。
十年困塵埃，幽事同脱屣。
一飽不可謀，清痩只如此。
仰止長城翁，趣尚兩奇偉。
弱冠事筆耕，俛仰行六紀。
晚以圃自娛，扶鋤寄深喜。
柔風蔬甲怒，細雨蘭芽美。
小摘定可供，餘事不掛齒。
那復肯着屐，而一到城市。
爲計一何疏，行須傳高士。
木茹忌太潔，肉食忌太鄙。
安得從公游，遠傲於陵子。